Sjötta Die Hard myndin er bæði forleikur og framhald fyrri myndanna . Enginn endir virðist ætla að verða á framleiðslu Die Hard kvikmyndanna um John McClane , sem Bruce Willis leikur af snilld . Staðfest hefur verið að sjötta myndin er þegar í undirbúningi og í einkaviðtali við Empire Magazine staðfestir framleiðandinn Lorenzo di Bonaventura að hún muni bera nafn söguhetjunnar og kallast stutt og laggott McClane . Samkvæmt di Bonaventura er myndin bæði forleikur og framhald fyrri myndanna og mun sjónarhornið flakka á milli McClane í nútímann og á unga aldri þar sem málið sem hann er að fást við í myndinni á upptök sín í fyrndinni þegar hann var nýliði í lögreglunni . Leikstjórinn Len Wiseman , sem leikstýrði Live Free or Die Hard , hefur verið ráðinn sem leikstjóri nýju myndarinnar og Bruce Willis mun sem fyrr túlka hinn harðsnúna John McClane , en ekki hefur enn verið ráðið í hlutverk hans á unga aldri . Di Bonaventura fullyrðir þó að Willis muni fá að minnsta kosti jafn mikið pláss í myndinni og sá sem leikur yngri útgáfu hans . „ Ég veit ekki hvernig hægt væri að gera Die Hard mynd án Bruce , “ sagði framleiðandinn í fyrrnefndu samtali við Empire og bætti við að öllu skipti að vel tækist til við val leikara til að túlka McClane ungan . „ Það eru mjög stórir skór sem berir fætur þess leikara þurfa að fylla út í . “ Fyrsta Die Hard myndin fagnaði 30 ára afmæli í ár , en ekkert bendir til þess að aðdáendur McClane séu búnir að fá nándar nærri nóg af hetjunni sinni og geta þeir farið að hlakka til að kynnast honum ungum .